# Organització del futbol a Catalunya

El futbol a Catalunya és organitzat per la Federació Catalana de Futbol (FCF), la Reial Federació Espanyola de Futbol (RFEF) i la Lliga de Futbol Professional (LFP). L'organització dels partits de la Selecció de Catalunya i les altres seleccions catalanes correspon també a la FCF.

## Competicions absolutes masculines

Els clubs catalans masculins de futbol s'integren en una escala de vuit categories. Les dues primeres, corresponents a la Primera divisió i Segona divisió, són organitzades per la Lliga de Futbol Professional en coordinació amb la Reial Federació Espanyola de Futbol. La segona divisió B i la tercera divisió són organitzades per la Reial Federació Espanyola de Futbol. A partir de la cinquena ho són per la Federació Catalana de Futbol, la qual depèn en matèria competitiva i disciplinària de la RFEF.
Les dues primeres categories són professionals, mentre que la tercera es considera semi-professional. La quarta categoria combina clubs semi-professionals o amateurs i a partir de la cinquena tots els clubs són amateurs. A partir de la Tercera Divisió (4a categoria) els diferents grups són formats exclusivament per clubs catalans. Les categories més baixes se separen en grups corresponents a les cinc delegacions territorials de la Federació (Barcelona, Girona, Lleida, Tarragona i Terres de l'Ebre). La Segona Divisió B (3a categoria) la conformen clubs de l'est d'Espanya i sol estar formada, majoritàriament, per clubs dels Països Catalans, amb l'afegit d'altres clubs de territoris propers que varien en funció de la temporada (normalment clubs aragonesos i navarresos, però alguns anys també han participat clubs murcians, bascos o castellanomanxecs).
| Nivell | Organitzador | Divisió (grups) | Àmbit d'actuació |
| 1 | LFP | Primera Divisió | Espanya |
| 2 | LFP | Segona Divisió | Espanya |
| 3 | RFEF | Primera Divisió RFEF (Grup II) | Espanya |
| 4 | RFEF | Segona Divisió RFEF (Grup III) | Espanya |
| 5 | RFEF | Tercera Divisió RFEF (Grup V) | Catalunya |
| 6 | FCF | Lliga Elit | Catalunya |
| 7 | FCF | Primera catalana de futbol (2 grups) | Catalunya |
| 8 | FCF | Segona catalana de futbol (6 grups) | Catalunya |
| 9 | FCF | Tercera catalana de futbol (17 grups) | Catalunya |
| 10 | FCF | Quarta catalana de futbol (31 grups) | Catalunya |

## Competicions absolutes femenines

Els clubs catalans femenins de futbol s'integren en una escala de cinc categories, organitzada de forma anàloga a com s'organitza la masculina, però amb menys categories, degut a la menor existència de clubs. Totes les categories són amateurs, tot i que la primera té alguns clubs semi-professionals.
| Nivell | Organitzador | Divisió (grups) | Àmbit d'actuació |
| 1 | RFEF | Primera Divisió RFEF | Espanya |
| 2 | RFEF | Segona Divisió RFEF | Espanya |
| 3 | RFEF | Tercera Divisió RFEF | Espanya |
| 4 | RFEF | Primera Nacional d'Espanya | Espanya |
| 5 | FCF | Preferent - (2 grup) | Catalunya |
| 6 | FCF | Primera Catalana - (2 grups) | Catalunya |
| 7 | FCF | Segona Catalana - (6 grups) | Catalunya |

## Competicions de futbol base

A més de les competicions absolutes, el futbol català també té competicions de futbol base, dividits en grups i categories, amb fases finals per decidir els diferents campionats de Catalunya de les categories. Aquests són:
* Campionat de Catalunya de juvenils
* Campionat de Catalunya de cadets
* Campionat de Catalunya d'infantils
* Campionat de Catalunya d'alevins
* Campionat de benjamins

## Competicions catalanes absolutes

Fora de les categories abans esmentades, que acostumen a durar tota la temporada, existeixen competicions absolutes exclusivament catalanes, de menor durada, que premien al campió de Catalunya de futbol. Aquestes són la Copa Catalunya de futbol masculina i la Copa Catalunya de futbol femenina. Fins a finals dels anys trenta, també existí el Campionat de Catalunya de futbol, una competició dividida en categories organitzada de forma autònoma a les competicions espanyoles i que gaudí de gran prestigi a l'època.

## Vegeu també

* Federació Catalana de Futbol
* El futbol a Catalunya
* Federació Espanyola de Futbol
* Futbol a Espanya
* UEFA
* FIFA

## Referències

* ↑ «Sobre la LFP». LFP.
* ↑ «Activitats de la FCF». FCF. [Consulta: 15 juny 2013].
* ↑ «Què és la FCF?».

## Enllaços externs

* Federació Catalana de Futbol